Peter Christensen (V), 2004-02-04:
Venstre har støttet vedtagelsen af flere af de skattebegunstigede naturaliegoder, både under den nuværende regering og tidligere under socialdemokratisk ledede regeringer.
Venstre finder ikke, at danskerne skal udsættes for en strammere beskatning af de personalegoder, vi kender i dag.
Den eksisterende lovgivning fungerer umiddelbart godt og er dækkende, og det er vigtigt at slå fast, at indførelsen af f.eks. ordningerne for bredbånd og sundhedsforsikringerne er sket, for at de kan blive brugt.
Venstre kan derfor naturligvis heller ikke se noget problem i, at det faktisk også sker.
Hvis der skulle strammes op på de nuværende ordninger, hvor skulle det så ske?
Vi vil ikke genindføre skat på f.eks. sundhed, og jeg glæder mig over, at mange danskere i dag kan modtage behandling uden at blive beskattet.
Enhedslisten har ret i, at personalegoderne er en skattemæssig begunstigelse, og der er efter min mening flere gode grunde til, hvorfor det også skal være sådan fremover.
Beskatningsreglerne for personalegoderne er til fordel for arbejdsgivere og arbejdstagere og ikke mindst for samfundet.
F.eks. må vi alle kunne blive enige om, at sundhedsforsikringer er meget positive for alle grupper.
Arbejdsgruppens rapport fastslår, at hjemme-pc og bredbåndsforbindelser er blandt de mest udbredte personalegoder.
Mange ansatte har nu fået mulighed for at få adgang til internettet i deres hjem og dermed adgang til en hel verden af nye oplevelser og oplysninger.
Det er langtfra sikkert, at det ville være tilfældet, hvis lovgivningen havde været anderledes.
Jeg synes endvidere, det er positivt, at der over årene har været en udvikling, som har medført, at sådanne goder ikke længere er forbeholdt de højestlønnede.
I dag er personalegoder i langt højere grad noget, alle arbejdstagere kan få del i, og den eksisterende lovgivning er til fordel
for alle, også de almindelige medarbejdere på det private arbejdsmarked og ikke kun de mest velstillede.
Venstre mener grundlæggende, at den nuværende lovgivning er tilstrækkelig på området.
Det er dog ikke ensbetydende med, at Venstre ikke mener, at vi bør iværksætte nogle initiativer, der løbende kan give os et større overblik over, hvilke økonomiske konsekvenser personalegoderne har for finanspolitikken.
Derfor skal jeg på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse »En række personalegoder/naturalieydelser begunstiges skattemæssigt i forhold til beskatning af kontantløn.
Folketinget konstaterer, at der ligger en række gode grunde bag, at skiftende regeringen gennem tiden har gennemført eller opretholdt skattebegunstigelser af bestemte naturalieydelser.
Dette er bl.a. sket for at fremme formål af bredere samfundsmæssig interesse - eksempelvis opgradering af arbejdsstyrkens it-kompetenceniveau og uddannelsesniveau, hurtig sundhedsbehandling og alkoholbehandling af erhvervsaktive bl.a. med henblik på at minimere produktionstabet - og/eller for at begrænse de administrative byrder for borgere, virksomheder og skattemyndigheder.
Folketinget opfordrer regeringen til fortsat løbende at afstemme den økonomiske politik med henblik på at fastholde en holdbar finanspolitik, idet Folketinget samtidig konstaterer, - at regeringen har etableret et tværministerielt overvågningsberedskab, - at regeringen vil fremsende en årlig redegørelse over udviklingen på området til Skatteudvalget, første gang i efteråret 2004.
Redegørelsen skal indeholde oplysninger om provenutabet og kunne danne grundlag for en vurdering af behovet for eventuelle ændringer.«